Conny Karlsson

Spillerkarriere

Conny og tvillingbroren Jerry (535 IFK-kamper) ble hentet til IFK Göteborg i 1975, og i debutsesongen glapp opprykket med ett poengs margin, slik at klubben måtte gå løs på sin sjette strake sesong på nivå 2. Interessen var imidlertid konstant ellevill. I 1976 satte klubben publikumsrekord med over 50 000 tilskuere på derbymatchen mot GAIS. Det endte med opprykk til Allsvenskan, og i 1977 hadde klubben et tilskuersnitt på over 23 000. I 1979 ble Sven-Göran Eriksson ansatt som trener, og hans nye spillesystem basert på kollektiv innsats med rom for individualisme skulle føre klubben til usannsynlige høyder. Allerede i debutsesongen vant de cupen, og påfølgende års deltakelse i cupvinnercupen førte helt til kvartfinale mot Arsenal.
Etter sølv i Allsvenskan 1981 fikk IFK Göteborg delta i UEFA-cupen. Foran over 50 000 tilskuere i Göteborg vant IFK kvartfinalen mot Valencia, og i semifinalen ble Kaiserslautern slått. Finalen gikk over to kamper, og Hamburg var favoritt tross 0-1 i første kamp i Göteborg. Returoppgjøret endte sensasjonelt med 3-0 til svenskene som tok Nordens hittil eneste europacuptittel. Fire av Conny Karlssons lagkamerater het Glenn, derav oppsto uttrykket "Alla heter Glenn i Göteborg". IFK Göteborg vant i 1982 også Allsvenskan, SM-sluttspillet og cupen. Som forsvarer og kaptein var Conny Karlsson en sentral del av den svært vellykkede taktikk som senere skulle bli hans store kjennemerke som trener: Konsistente motangrep fra en trygg defensiv linje. IFK Göteborg hadde store økonomiske problemer i 1982, og erfaringene med at klubben mot alle odds lyktes ga Karlsson en forkjærlighet for "underdogs" som skulle prege hans senere trenerkarriere.
Etter suksessen i Göteborg spilte Karlsson to år som proff i Toronto, og nådde finalen begge sesongene. Ligaen ble deretter lagt ned, og Karlsson flyttet tilbake til Sverige og Örgryte i 1985. Den gamle storklubben gikk til SM-sluttspillet etter seriebronse, og ble svenske mestere. Dette var klubbens første trofé på over 70 år. Etter tre sesonger i Örgryte startet Karlsson trenerkarrieren for samme klubb.

Trenerkarriere

Etter 9.-plass i debutsesongen som assistenttrener rykket Örgryte ned fra Allsvenskan året etter. Klubben var imidlertid på retur, og etter at Karlsson ga seg fortsatte klubben videre ned i 2. divisjon. Karlsson gikk videre til jobb som hovedtrener i Landskrona, som etter en rekke år som bunnlag i 1. divisjon plutselig ble et topplag i Karlssons andre sesong der, og rykket opp året etter. Karlsson fikk uventet nok ikke fornyet kontrakten, og reiste derfor skuffet til Norge for å ta over nystiftede FK Haugesund i norsk 2. divisjon. Dette ble en formidabel suksess med opprykk i debutsesongen 1994, en flott debut i 1. divisjon med 4.-plass i sesong 2, før det ble opprykk til Tippeligaen i 1996. Etter debut med en flott 9.-plass, rykket Haugesund ned i Karlssons femte sesong der. Karlsson dro over fjellet og trente Hamarkameratene opp fra 2. divisjon til 1. divisjon i 1999. Der hadde klubben bare sluppet inn 10 mål på 10 kamper når Karlsson trakk seg i 2000 grunnet hjerteinfarkt. På de to første kampene uten Conny ved roret slapp laget inn 10 mål til. Episoden er betegnende for Karlssons filosofi: Ekstremt få innslupne mål, men spillere som synes spillesystemet er defensivt og kjedelig. Derfor kan klubber etter at Karlsson har forlatt dem oppleve en offensiv oppblomstring, men ofte til en for høy pris med baklengsmål og tap som resultat.
Karlsson kviknet fort til etter hjerteinfarktet og tok samme høst over Kalmar som styrte mot nedrykk til 2. divisjon da Karlsson tok over og berget laget opp på 10.-plass etter en fantastisk sluttspurt. Året etter ble det et soleklart opprykk til Allsvenskan under Karlssons ledelse. Neste utfordring for Karlsson var kaosklubben Assyriska, som lå håpløst på nedrykksplass da Conny kom. Igjen berget Karlsson klubben fra nedrykk og kom til cupfinalen. Året etter rykket klubben opp i Allsvenskan. Midt i opprykkskampen forlot Karlsson Assyriska for å berge Trelleborg fra nedrykk fra Allsvenskan, men dette klarte han ikke. I den første hele sesongen ble det 10.-plass på nivå 2, men soleklart opprykk året etter. Jernforsvaret til Karlsson viste seg nok en gang: 13 innslupne på 30 kamper!
Selv om Karlsson tidvis hadde umiddelbar suksess med lagene sine, var det mest typiske kjennetegnet svært gode andresesonger, når spillesystemet var skikkelig drillet inn. Dette gjentok seg til de grader da Karlsson i 2008 tok over Sarpsborg Sparta (senere omdøpt til Sarpsborg 08). I likhet med FK Haugesund var dette en nyetablert sammenslåing av to klubber. Under skiftende klubbnavn hadde laget vært et bunnlag i 1. divisjon i flere år, men etter nok en svak start var laget femte best i høstsesongen 2008. Året etter fikk Karlsson defensiven til å sitte. Laget sto med fire strake hjemmeseire og 10-1 i målforskjell og hadde bare plukket to poeng mindre enn Hønefoss på kvalifiseringsplassen. Likevel valgte Karlsson å trekke seg i juni. Årsaken var at klubben i realiteten var sist på tabellen etter sju poengs trekk fra forbundet grunnet økonomisk kaos. For å berge klubbens økonomi valgte Karlsson å avgå. Straffen ble redusert til tre minuspoeng, og Sarpsborg 08 kom seg opp på 5.-plassen som for første gang ga kvalifisering. Her klarte klubben mirakuløst å slå erkerival Fredrikstad ned i 1. divisjon, men rykket ikke selv opp før året etter.
Inntrykket som er skapt av Karlsson er at han kan omdanne en hvilken som helst middelmådighet med mange baklengs til en opprykkskandidat med pottetett forsvar og liten risiko i det offensive spillet. I 2009 tok han over Assyriska og førte klubben til opprykkskvalik, hvor det ble tap i ekstraomganger. Etter å ha trent svært mange meget ressurssvake klubber var mange spente på om Karlsson ville lykkes med en klubb med mer ressurser og spillere med større repertoar. I november 2009 ble han ansatt i storklubben Helsingborg, som riktignok ikke hadde vunnet serien på ti år. Det ble en stor sak av at Karlsson manglet trenerutdanning. Klubben ba om unntak begrunnet med hans lange suksess og erfaring, men den ble avslått. Karlsson måtte derfor ta utdanning parallelt med trenerjobben, og trenerteamet ble forsterket med Per-Ola Ljung for å få til kombinasjonen. Allerede i debutsesongen vant Helsingborg cupen, og tok sølv i serien. I 2011 ble det seier i både cupen, Allsvenskan og den svenske supercupen. Aldri før hadde noen klubb vunnet denne trippelen i Sverige, og dette gjorde også Karlsson historisk som den eneste som har vunnet både svensk cup og serie som både trener og spiller. Naturligvis ble Karlsson kåret til Årets trener i Sverige. Våren 2012 vant de igjen supercupen, og Karlsson hadde dermed trent klubben til 5 pokaler på under 18 måneder. Sportssjef Jesper Jansson valgte da å fjerne Ljung fra assistentjobben, og Karlsson trakk seg i protest mot avgjørelsen. Etter at Karlsson forsvant, ble Helsingborg på nytt en middelmådighet i Allsvenskan.
I 2013 trente Karlsson Brage på nivå 2 i noen måneder. Klubben var et slaktoffer både før og etter at Karlsson var i klubben, og han uttalte da han trakk seg at han følte at akkurat Brage var en klubb hvor hans trenerstil med medbestemmelse og ansvarliggjøring av spillerne ikke fungerte. Få dager før sin 60-årsdag ble det kjent at Karlsson returnerer til Trelleborg som trener. Etter at Karlsson forlot Trelleborg i 2007 har klubben rast gjennom divisjonene, og vansmekter nå på nivå 3. Tiden vil vise om Karlsson gjør klubben til et vinnerlag igjen, slik han gjorde med de åtte første klubbene han ble hentet for å trene.